Ritratt: Kian Bugeja .td_uid_2_61339b5c23a91_rand.td-a-rec-img{text-align:left}.td_uid_2_61339b5c23a91_rand.td-a-rec-img img{margin:0 auto 0 0} Madwar 260 tifel u tifla esprimew l-ideat dwar il-futur tagħhom bħala ċittadini Ewropej u ikkumentaw dwar aspetti fejn jixtiequ jaraw żvilupp għall-aħjar. Dan ħabbruħ il-Ministru fl-Uffiċċju tal-Prim Ministru, Carmelo Abela u l-Ministru għall-Edukazzjoni, Justyne Caruana, hekk kif it-tfal i ppreżentaw il-proposti tagħhom bit-tema 'Nibnu l-Futur Illum' li nġabru mill-attivitajiet ta' Skolasajf. B'referenza għall-konklużjonijiet li ġew preżentati minn Naomi Mangion u Amy Lanzon, żewġt itfal miċ-Ċentru ta' Skolasajf tal-Fgura fil-preżenza tal-koordinatur taċ-ċentru s-Sur George Galea, il-Ministru Abela esprima b'sodisfazzjon il-fatt li t-tfal jagħrfu l-prijoritajiet tal-valuri tagħhom u li lesti jagħtu sehemhom li jkunu ċittadini attivi, filwaqt li jistennew futur sigur u b'saħħtu mibni mill-adulti. Bħala parti mill-konferenza li għaddejja bħalissa dwar il-futur tal-Ewropa, fejn l-Unjoni Ewropea qed tagħti l-opportunità biex iċ-ċittadini Ewropej isemmgħu leħinhom u jagħtu l-ideat kif jixtiequ jaraw l-UE fil-futur, is-Servizzi Ewropej f'Malta, SEM u Europe Direct Valletta organizzaw attivitajiet b'rabta ma' Skolasajf f'26 ċentru f'Malta u Għawdex. Il-Ministru Carmelo Abela, filwaqt li faħħar l-inizjattiva, esprima li jemmen bis-sħiħ li pajjiż jimxi 'l quddiem bis-sehem ta' kulħadd. Qal li "għandna nirreferu għat-tfal u ż-żgħażagħ bħala l-mexxejja tal-lum, fejn bi tmexxija ma nirreferux għal dawk li jkollhom xi pożizzjoni biss, iżda rridu ninkludu wkoll lit-tfal u ż-żgħażagħ li għandhom ideat u ħsibijiet għal ġid tas-soċjetà." Il-Ministru Justyne Caruana qalet li l-fulkru tal-eżerċizzju huwa li "jkollna ċittadinanza attiva fost it-tfal li huma l-futur tagħna, u li qed iħossu l-effetti tad-deċiżjonijiet li qed nieħdu aħna llum f'kuntest mhux biss ta' pajjiż, imma f'kuntest ta' pajjiż bħala membru tal-Unjoni Ewropea." Il-Ministru żiedet tgħid li mhux biss għandna nisimgħu lit-tfal, iżda rridu nkunu ċittadini attivi u naraw li dak li jwasslulna jarawh jitwettaq. Fi SkolaSajf ta' din is-sena, ħadu sehem madwar 9,000 tifel u tifla f'58 ċentru mifruxa ma' Malta u Għawdex, u l-attivitajiet kollha b'mod ġenerali kellhom it-tema 'An I in every Winner', tema immirata biex tiċċelebra t-talenti u s-suċċessi individwali – il-motivazzjoni tat-tfal biex jaħdmu fuq il-punti tajbin tagħhom sabiex jirnexxu fit-toroq magħżula tagħhom. .td_uid_3_61339b5c23f22_rand.td-a-rec-img{text-align:left}.td_uid_3_61339b5c23f22_rand.td-a-rec-img img{margin:0 auto 0 0}